Papersnake/gushiwen huggingface dataset:
同僚有独游东游者小诗寄之 其一
司马光（宋代）

车马东城路，芬芳数里尘。风光不相待，愁杀未游人。
可惜
朱同（明代）

可惜碧桃树，孤根远日华。绿微枝底叶，红淡雨馀花。

傍水含朝露，照人生晚霞。明朝重去看，一一堕泥沙。
送史深之入蜀
高斯得（宋代）

我读江湖夜雨编，西风搔首一凄然。
如何经济二三策，仅见琳琅千万篇。
小隐安能老丹峤，壮怀犹欲上青天。
此行若与涪翁遇，定把诗家古印传。
宴湖南洪漕乐语口号
李曾伯（宋代）

仗节来从玉笋班，福星甫照举欢颜。
持荷自盍登尧陛，挽粟宁容久汉关。
庆集正当萸菊际，交盟喜在芷兰间。
定王台小难留住，祗恐天边即予环。
九日，与诸生暨桂龄、欢龄、喜龄南冈登高
李宪噩（清代）

暂罢清斋讲，聊适苍郊意。佳节依古名，心赏随时寄。

绕林曲径转，隔水寒冈岿。冠者方雍容，童子共嬉戏。

卮酒得并携，盘飨乏兼味。鲜肥宁不慕？淡泊亦云贵。

杂坐礼自饬，小饮情已醉。秋阳布晴暄，松风激虚吹。

凭高始周览，望极集遥思。作诗命同心，庶各酬尔志。
上赵使君
陈师道（宋代）

老气峥嵘盖九州，治声腾涌逐双流。
向来置醴蒙殊遇，此日弹冠愧少留。
千里山连环故国，中秋月好傍黄楼。
不应为米轻乡里，定复还从马少游。
除夕 其六
方岳（宋代）

一枝紫竹两青鞋，只么穷年亦自佳。理乱不知閒世界，浮休自若老情怀。

竹居可使食无肉，草具宁须菜与鲑。春入灯花供别岁，葛巾随分对荆钗。
次韵如岳醵饮西峰寺分韵成诗十四首见寄 其五
陈著（宋代）

粟瓶酒榼近多空，书友诗朋亦閒逢。只有渔樵是知己，也嫌老似雪中松。
黄鲁直催绣词帖赞
岳珂（宋代）

词以寓意，何适非理。
游戏翰墨，亦或张弛。
此篇所传，观蜡之比。
乐而不淫，庶几在此。
七夕集何龙友宅
李孙宸（明代）

天阶坐七夕，银汉望虚无。雅会烦襟涤，新凉暑病苏。

月斜蟾影澹，星返鹊桥孤。此夕相怜意，人间总未殊。
上督府公生日诗
徐渭（明代）

远曙轻笼海色苍，凉飔新荐菊英黄。清秋此日逢华诞，绣褓当英绕异香。

地与人文增气象，天为王国产祯祥。壮猷未老如方叔，秘略曾传似子房。

初捧兵符分虎竹，再衔使命驭龙骧。森罗岛屿诸夷会，锁钥门庭一面当。

刁斗不传人自乐，牙旗欲动势偏扬。雄豪定远遥辞汉，宽大汾阳近在唐。

管领华夷新士马，扫平吴越旧封疆。曾先突骑重围里，亲式鸣蛙大道旁。

巳遣严兵营细柳，更教长剑倚扶桑。三承宠锡恩何渥，一受深知德愈光。

定有姓名题御扆，每勤赏赐到遐荒。千龄素质双麋鹿，五色奇毛两凤凰。

国有昌符臣协吉，家承严训子徵良。田单下狄亲鸣鼓，姬旦居东久缺斨。

屡触歊炎辞羽盖，转巡郊野憩甘棠。军中作气频投石，阵里筹机捷探囊。

敞日辕门标大纛，浮天水寨集馀皇。雕弓并月名繁弱，宝剑冲星出豫章。

几处名香迎马首，数群长鬣夹车箱。量兼沧海涵诸岛，身作长城障一方。

万里星辰罗北极，百番贡道出东洋。曹彬赐剑权偏重，庾亮登楼兴合狂。

引至偏裨坚誓约，邀还宾佐据胡床。鲸鲵久巳封京观，翡翠行看出越裳。

讵止芳名流简册，还将伟绩著旂常。功成淮蔡应趋阙，路涉燕齐好㣥粮。

将相位兼劳出入，君臣道合致平康。山城令节茱萸发，高宴华轩锦绮张。

日照花明诸乐作，风吹帐启众宾藏。鹤鸣流响闻天汉，芝灿浮光到羽觞。

竞取良辰占上寿，复欣嘉会嗣重阳。树联月桂辉花萼，斗近天河挹酒浆。

黑齿呈歌须译问，文身献舞傲专场。地连玄峤仙常集，候傍黄钟日渐长。

共以精诚抒华祝，况兼佳丽属钱塘。鲰生本住山阴里，浪迹疑乘海畔航。

城下钓鱼怀漂母，堂前结客忆周郎。未逢黄石书谁授，不坠青云志自强。

抱玉巳怜非楚璞，吹竽那识动齐王。幸因文字蒙徵檄，时佩菅毫侍琐廊。

綦履东西鱼共丽，戎衣左右雁俱翔。县知陈阮时游魏，岂乏邹枚并寓梁。

博采燕昭期致骏，曲存宣父爱非羊。众人国士阶元别，知己蒙恩心所量。

自分才难堪记室，人疑待巳过中行。搆成燕雀犹知贺，报取琼瑶未可偿。

偶值高门挂弧矢，且赓小雅赋桑杨。却惭未协宫商调，莫并当筵巧奏簧。
夜落金钱花
陈恭尹（清代）

孔方随处可称神，万点轻圆艳且匀。天地为炉闻自古，春王行令铸来新。

时依落月堆闲砌，每借狂风送近邻。却为上林输不入，眼前都作四知人。
次韵孙与之见寄
陈著（宋代）

江山百里余，相得肯相疏。
寄雁苦无便，遗鱼俄有书。
心能谦以下，义得兑之初。
耐久难忘处，我将铭陋居。
送吕向补阙西岳勒碑
徐安贞（唐代）

圣作西山颂，君其出使年。勒碑悬日月，驱传接云烟。

寒尽函关路，春归洛水边。别离能几许，朝暮玉墀前。
携具邀诸子重过东村别业六首
马之骏（明代）

地隔三家市，天私半日晴。
桔槔缘壁挂，袯傍堤行。
里妇惊歌管，田奴窃酒铛。
每来宾主熟，野席不劳争。¤
元日·晨鸡两遍报
方干（唐代）

晨鸡两遍报更阑，刁斗无声晓漏干。
暖日映山调正气，东风入树舞残寒。
轩车欲识人间感，献岁须来帝里看。
才酌屠苏定年齿，坐中惟笑鬓毛斑。
得董都官书因为寄四首 其一
韦骧（宋代）

晚来音驿拜勤渠，咫尺拘挛万里疏。却羡浔阳堤上柳，长条往往拂贤车。
郡圃晓步因登披僊阁四首
杨万里（宋代）

昨来风日较暄些，破晓来游特地佳。
也自低头花下过，依前撞落一头花。
答并安江师送米
洪迈（宋代）

不见道人久，天涯岁云除。
朝来食指动，忽接送米书。
念师折脚铛，五合未省余。
中野外覆餗祸，尚有乞食逋。
云何怜孤客，日受饥火驱。
未曾贷监河。矧肯索胡奴。
谁言斗升意，矫矫超万夫。
嗟予事笔耕。轻弃南亩锄。
慁烦方外客，此计良已疎。
何时事粗了，归葺五亩居。
生涯寄绵竹，岂即非良图。
不为泉壤蚓，愿学江湖鱼。
第九十九浮山绣毬颂
释义青（宋代）

月里无根草，山前枯木花。雁回沙塞后，砧杵落谁家。
春秋战国门。郭开
周昙（唐代）

秦袭邯郸岁月深，何人沾赠郭开金。

廉颇还国李牧在，安得赵王为尔擒。
秋日市区作
程俱（宋代）

火壮亦已老，朝昏发微凉。高梧逼秋枕，晓梦不得长。

区中了无营，起卧在一床。时时忽忘我，径至无何乡。

是身亦何为，万化讵未央。朅来兰陵市，三见草木黄。

颇欲索其身，穷年就庚桑。临渊故有羡，说食谁能尝。

尚有平生怀，嵚崎类痴狂。佳时坐自失，恐复堕渺茫。

有生浪营营，有志终遑遑。胡为自前却，坐待两鬓霜。
蓟丘览古赠卢居士藏用七首
陈子昂（唐代）

丁酉岁，吾北征。出自蓟门，历观燕之旧都，其城池霸异，迹已芜没矣。乃慨然仰叹。忆昔乐生、邹子，群贤之游盛矣。因登蓟丘，作七诗以志之。寄终南卢居士。亦有轩辕之遗迹也。

北登蓟丘望，求古轩辕台。
应龙已不见，牧马空黄埃。
尚想广成子，遗迹白云隈。

南登碣石阪，遥望黄金台。
丘陵尽乔木，昭王安在哉。
霸图怅已矣，驱马复归来。

王道已沦昧，战国竞贪兵。
乐生何感激，仗义下齐城。
雄图竟中夭，遗叹寄阿衡。

秦王日无道，太子怨亦深。
一闻田光义，匕首赠千金。
其事虽不立，千载为伤心。

自古皆有死，徇义良独稀。
奈何燕太子，尚使田生疑。
伏剑诚已矣，感我涕沾衣。

大运沦三代，天人罕有窥。
邹子何寥廓，漫说九瀛垂。
兴亡已千载，今也则无推。

逢时独为贵，历代非无才。
隗君亦何幸，遂起黄金台。
归括苍和杨嗣之吏部烟雨楼韵四首
姜特立（宋代）

宴坐帘旌卷翠微，朝昏万蛮发新姿。
锦囊莫怕岚霏湿，带取风光入凤池。
淳化乡饮酒三十三章 其二
郊庙朝会歌辞（宋代）

瞻彼南陔，时物嘉良。有泉清泚，有兰馨香。晨饮是汲，夕膳是尝。

慈颜未悦，我心靡遑。

嬉嬉南陔，眷眷慈颜。和气怡色，奉甘与鲜。事亲是宜，事君是思。

虔勖忠孝，邦家之基。
天柱晴云
甘守正（明代）

淩空天外削芙蓉，正笏当阳似上公。太史预占陈五色，举头红日近彤龙。
颂古十六首 其一
释明辩（宋代）

黄金凿，白玉椎。开开混沌窍，透出玄元机。
钟磬石
黄非熊（宋代）

一双钟磬本天成，垂在云中左右屏。平地望来分大小，上方敲右震雷霆。

名从得后声还异，景欲彰时物自灵。几度夜深催月落，满林妖怪立泉扃。
满江红
白朴（元代）

行遍江南，算只有、青山留客。亲友间、中年哀乐，几回离别。

棋罢不知人换世，兵余犹见川留血。叹昔时、歌舞岳阳楼，繁华歇。

寒日短，愁云结。幽故垒，空残月。听阁阎谈笑，果谁雄杰。

破枕才移孤馆雨，扁舟又泛长江雪。要烟花、三月到扬州，逢人说。
赠林愚庵墨梅
蒲寿宬（宋代）

色空已解花光意，香影难随逋老踪。
此叟芒端不著蜜，几回曾误壁间蜂。
秋怀十首以竹药闭深院琴樽开小轩为韵
陆游（宋代）

丈夫素所学，致主齐羲轩。
恨无同志人，徒欲起九原。
痛哭惊世俗，著书成空言。
岁月去衮衮，吾其死空村！
石步道中有石麒麟数十
曾极（宋代）

地悴天荒丘陇平，难从野老问衰兴。
苍烟落日低迷处，折足麒麟记坏陵。
题大兹寺兼简照讲师
林表民（宋代）

来从金地过银地，智者修禅古道场。
叠嶂倚空围日月，穹耸松壑饱风霜。
碑文多是唐人刻，经卷犹阴炀帝藏。
偶值故交初入院，一镫留宿水声房。
费华文 其二
魏了翁（宋代）

三凤齐飞日，相期到白头。一丘生处乐，万事死前休。

风急啼乌夜，霜零断雁秋。怀人竟何极，缄泪寄西州。
纥干雀
洪亮吉（清代）

离函秦，入京洛，纥干山雀何不乐？
次韵庭藻酴醾
周紫芝（宋代）

忆昔在江国，屡醉酴醾春。平生看花眼，老暗京洛尘。

王城一见之，玉颜犹可珍。但恐花见怜，憔悴非昔人。

是事姑且置，饮我樽中醇。幽姿不可名，清芬难具陈。

谁登玉宸殿，与梅差等伦。山矾岂其弟，月姊当与亲。

颇笑凡质陋，始喜国色新。此论那可废，此冤聊可伸。
四和
刘克庄（宋代）

乱书案上慵料理，长物斋中悉屏除。
乍可假□□□甫，安能佞佛把随如。
虎皮晚岁羞争席，豹尾当年扈属车。
冬暖无冰村酒贱，肯来溪上共叉鱼。
次韵五叔梅花 其七
韩淲（宋代）

江头千树白茫茫，空谷佳人未洗妆。一曲霓裳舞初破，寿阳春色到宫嫱。
卜算子 海棠
方笙（清代）

笑几日秋风，便把容光泻。弄粉施朱绣出来，千万真无价。

含笑施篱边，欲语依茅舍。初沐杨妃酒乍醒，亸立斜阳下。
示法颖
释道潜（宋代）

儿曹汝既识薰莸，卓荦应须力自修。一志径从齐客语，万端无受楚人咻。

卑飞燕雀宜深远，高举鸾凰可并游。莫负谪仙当日语，十年名誉满东州。
贺新郎·把酒长亭说
辛弃疾（宋代）

陈同父自东阳来过余，留十日。与之同游鹅湖，且会朱晦庵于紫溪，不至，飘然东归。既别之明日，余意中殊恋恋，复欲追路。至鹭鸶林，则雪深泥滑，不得前矣。独饮方村，怅然久之，颇恨挽留之不遂也。夜半投宿吴氏泉湖四望楼，闻邻笛悲甚，为赋《贺新郎》以见意。又五日，同父书来索词，心所同然者如此，可发千里一笑。

把酒长亭说。看渊明、风流酷似，卧龙诸葛。何处飞来林间鹊，蹙踏松梢微雪。要破帽多添华发。剩水残山无态度，被疏梅料理成风月。两三雁，也萧瑟。
佳人重约还轻别。怅清江、天寒不渡，水深冰合。路断车轮生四角，此地行人销骨。问谁使、君来愁绝？铸就而今相思错，料当初、费尽人间铁。长夜笛，莫吹裂。
江城晚望
刘沧（唐代）

一望江城思有馀，遥分野径入樵渔。青山经雨菊花尽，

白鸟下滩芦叶疏。静听潮声寒木杪，远看风色暮帆舒。

秋期又涉潼关路，不得年年向此居。
隐秀
释绍昙（宋代）

触战蛮征总不知，乐羲皇世遁嘉肥。
馨香静掩芝兰室，文采深藏锦绣机。
伴野僧眠嵩少石，汲蒙泉煮首阳薇。
箪瓢饫味□贫趣，争得红尘染著衣。
送长吉上人
林逋（宋代）

囊集暮云篇，行行肯废禅。
青山买未暇，朱阙去随缘。
茗试幽人井，香焚贾客船。
淮流迟新月，吟玩想忘眠。
新制小艓覆以翠幕暮春泛水镜池
邓云霄（明代）

玩弄轻舟学水仙，雨馀波影更澄鲜。盈盈人坐池中练，队队鱼澄镜里天。

翠幕迎风穿柳线，玉壶沽酒倩荷钱。凭谁为唱留春曲？一部蛙声万树蝉。
虞美人
程垓（宋代）

轻红短白东城路。忆得分襟处。柳丝无赖舞春柔。不系离人、只柳系离愁。

如今花谢春将老。柳下无人到。月明门外子规啼。唤得人愁、争似唤人归。
晨至湖上二首 其一
陆游（宋代）

剑南无剧暑，长夏更宜人。啼鸟常终日，幽花不减春。

荷香浮绿酒，藤露落乌巾。莫作天涯想，翛然梦里身。
馆中纳凉书事
宋九嘉（金朝）

凉洒尘缨聩耳醒，虚堂窈渺好风清。雀知爱子来回哺，鼠不畏人旁午行。

每用熟眠酬阒寂，端知固有享高明。宦游非不佳官府，奔走尘劳漫一生。
自为观照总持辞
晃逈（宋代）

事往终空，如云如风。
事来不绝，如日如月。
摄念神凝，久习而成。
触境情起，即时而止。
不可殚言，自当求理。
又题伍相庙
周南（宋代）

废堞披榛旧，羁卧毕命心。
江湖吞故壑，貌相匪斯今。
激烈功名在，低徊岁月深。
胥门沙衍浅，碑首未应沉。
三十初度，同人以酒食相遗，感赋四首 其三
缪祐孙（清代）

览揆当初月纪陬，茫茫坠地任浮沤。天星刚拟吟韩愈，庭竹何因赋魏收。

说世语防逢缩鼻，立身记早计抬头。从来穷达非人力，火色鸢肩未必侯。
忆金鹅山沈山人二首
卢仝（唐代）

君家山头松树风，适来入我竹林里。一片新茶破鼻香，

请君速来助我喜。莫合九转大还丹，莫读三十六部大洞经。

闲来共我说真意，齿下领取真长生。不须服药求神仙，

神仙意智或偶然。自古圣贤放入土，淮南鸡犬驱上天。

白日上升应不恶，药成且辄一丸药。暂时上天少问天，

蛇头蝎尾谁安著。

君爱炼药药欲成，我爱炼骨骨已清。试自比校得仙者，

也应合得天上行。天门九重高崔嵬，清空凿出黄金堆。

夜叉守门昼不启，夜半醮祭夜半开。夜叉喜欢动关锁，

锁声zh地生风雷。地上禽兽重血食，性命血化飞黄埃。

太上道君莲花台，九门隔阔安在哉。呜呼沈君大药成，

兼须巧会鬼物情，无求长生丧厥生。
和刁太博新墅十题其二西斋
梅尧臣（宋代）

静节归来自结庐，稚川闲去亦多书。
请君架上添芸草，莫遣中间有蠹鱼。
临江仙（宣和乙巳冬幸亳·州途次）
赵佶（宋代）

过水穿山前去也，吟诗约句千余。淮波寒重雨疏疏。烟笼滩上鹭，人买就船鱼。

古寺幽房权且住，夜深宿在僧居。梦魂惊起转嗟吁。愁牵心上虑，和泪写回书。
时宰生日诗三十绝 其七
周紫芝（宋代）

黄帕蒙鞯御坐来，临戎久不按龙媒。内前沙路平如掌，玉辂观成试辇回。
和秦乐山九日登高原韵
冉崇文（清代）

万里桥南我旧游，琳宫梵宇足清幽。寒鸦几点道旁树，清磬一声江上楼。

访古先从碑碣认，醉归偶为管弦留。惟余一事惭佳节，七度都逢毷氉秋。
贞则卷为林思绍太守母题
林光（明代）

夫死孤遗亦未忘，西风血泪几沾裳。舞鸾掩镜心如铁，雏凤冲天鬓已霜。

夜照壁灯风范在，恩沾墓草燕坭香。良人归报儿成立，杜宇何须怨夕阳。
出关言怀
黄滔（唐代）

又乞书题出，关西谒列侯。寄家僧许岳，钓浦雨移洲。

卖马登长陆，沾衣逐胜游。菜肠终日馁，霜鬓度年秋。

诗苦无人爱，言公是世仇。却怜庭际草，中有号忘忧。
授经耿参藩署中值其生辰诗以为寿
屈大均（明代）

白鹇亦作诸侯客，朱萼堪为处子师。张仲频来因孝友，徐襄长在更容仪。

无为岂敢言黄老，有位须教诵素丝。介福喜从王母受，堂前同庆月华迟。
丙寅十四首效韦苏州 其十
黄庭坚（宋代）

寺古老僧静，亭阴脩竹多。莱公作州日，部曲屡经过。

众推识公面，苍石眠绿莎。
宿诸暨大雄寺
姚宽（宋代）

解榻无凝尘，云房惬幽素。
清寒薄衾枕，微凉散庭户。
梦破流水声，钩帘卷山雾。
时与静者俱，为拟汤休句。
感旧
陆游（宋代）

四十三年梦，今朝又唤回。
平桥穿小市，细雨压轻埃。
老喜诗情在，慵愁史课催。
时时还自笑，白首接邹枚。
太湖诗 其十二 投龙潭
皮日休（唐代）

龟山下最深，恶气何洋溢。涎水瀑龙巢，腥风卷蛟室。

晓来林岑静，狞色如怒日。气涌扑炱煤，波澄埽纯漆。

下有水君府，贝阙光比栉。左右列介臣，纵横守鳞卒。

月中珠母见，烟际枫人出。生犀不敢烧，水怪恐摧捽。

时有慕道者，作彼投龙术。端岩持碧简，斋戒挥紫笔。

兼以金蜿蜒，投之光焌律。琴高坐赤鲤，何许纵仙逸。

我愿与之游，兹焉托灵质。
唐多令·寒食
陈子龙（明代）

时闻先朝陵寝，有不忍言者。

碧草带芳林，寒塘涨水深。五更风雨断遥岑。雨下飞花花上泪，吹不去，两难禁。
双缕绣盘金，平沙油壁侵。宫人斜外柳阴阴。回首西陵松柏路，肠断也，结同心。
书叹
陆游（宋代）

濩落非时用，栖迟送此生。
只知求醉死，何惮得狂名。
伏枥天涯老，吞舟海澨横。
眼前交旧尽，有泪对谁倾！
表兄峡山萧伯钧至会昌久之以归欤字韵丐诗为别 其一
曾丰（宋代）

久离空向往，重见少相依。款曲论心约，因循与愿违。

今逢声气是，但觉鬓毛非。祸患今相问，几从死处归。
泽卿示兰亭考作萧翼取兰亭辞
黄畴若（宋代）

长廊睥睨来者谁，出门解后渠得知。
不言使者求遗书，只言浴茧当及时。
从容与语益款洽，论到翰墨尤瑰奇。
山僧技养不自禁，稍出修禊兰亭词。
启函展玩未及竟，视有黄纸天庭追。
口呿气褫僵欲死，一骑趣向咸阳驰。
虬须天子喜折屐，诏许两禁同观之。
龙腾凤集在御榻，平生触眼何曾窥。
自从茧纸归昭陵，宝气夜夜光陆离。
千年议论经几手，极力追倣分毫釐。
博闻强志子桑子，上一篡辑无或遗。
清臞不满六尺长，中有文字无津涯。
归君此编忽自笑，山东学究真黠儿，
而今御史还书痴。
陈通议园亭
刘攽（宋代）

聚星休沐事依然，社腊安车不计年。五福何妨兼第宅，一壶元自有神仙。

种来珍木如人立，移取名花夺地偏。闻道都城曾问卜，始知机石不虚传。
题董邦达山水十六幅 其二 松竹双清
弘历（清代）

高社结双清，山旁水之涘。问谁乃宜兹，大夫与君子。
题赵次张所藏贼头子二首 其一
陈克（宋代）

扬鞭指点万貔貅，打取卢龙十四州。烦君为发禄山冢，看我快饮月氏头。
寄崔德符
吕本中（宋代）

江城昔还往，耆旧各能文。暂别犹相忆，虽忙亦见存。

好诗能愈疾，浊酒不胜浑。它日经行地，相寻夜叩门。
七夕夜酌别来寄双峰黄先生
缪琏（明代）

曾记相逢当七夕，星河炯炯鹊成桥。竹松轩下诗情好，瓜果庭中酒兴饶。

宝篆焚香烟气袅，绛纱笼烛影光摇。别来愁思知多少，琪树西风叶乱飘。
图南王孙移家西山赋赠
徐勃（明代）

从来生长在朱门，今日移家入远村。
晴放好山当屋角，暗通流水过篱根。
应门但委栖松鹤，摘果频劳挂树猿。
只为欲成鸿宝诀，故寻幽僻避尘喧。
解连环 余去杭州，巴陵方湘宾用梦窗赠石帚韵见诒。词意深美，行已六日，始克和此奉寄
陈锐（清代）

怅然愁结。荡轻云不散，莫天无极。乍佩解、花下逢君，费重赠断肠，寸笺春色。

絮点飘烟，画船去、六桥南北。祇孤山片石，鹤语夜寒，惹侬长忆。

狂名盛年一掷。指湖堤素月，曾照苏白。悔浪游、我辈来迟，对剩叶零枝，怨红吟碧。

望眼伤高，看飞动、龛门秋汐。问襟尘、唾痕凝酒，几回赚得。
宋江三十六赞
龚开（宋代）

将军下短，贵称侯王。
汝岂非夫，腿尺八长。
五位 其二
释慧温（宋代）

偏中正，过房之子初受命。金刚脚下昆崙奴，腰间也佩毗卢印。
楼步
赵蕃（宋代）

人家簇簇晓烟青，湖上船归渔市腥。
细雨如丝山色暝，一杯浊酒慰飘零。
馀干赵公頙
张孝祥（宋代）

眼里纷纷不要同，从教三径满蒿蓬。肯来与子谈周易，此去何人识魏公。

家近星辰双阙北，身居烟浪五湖东。清台有日占云气，一丈丰碑夜贯虹。
赠丹青僧了本
汪藻（宋代）

虎头不复傅金粟，魏武之孙聊可续。如何三昧画中王，解使天可照人目。

含毫不动先有情，万态了了随经营。偶然得意洒春色，日辅月角须臾成。

精神还仗精神觅，笔下区区徒刻画。故知巧匠盘礴时，万里丹青减容色。

君不见齐梁大士天所开，幼僧不许僧繇猜。师今幸有印泥手，貌取当年黄面来。
上杜相三首
曾巩（宋代）

翊戴唐虞旦暮中，忽将符节抚山东。
忆归慷慨无私计，抗疏频烦有古风。
世路一人知进退，士林当日计穷通。
寿觞须祝年年喜，旧德华夷望更隆。
过荥阳玉像院
文彦博（宋代）

瑞相双刊玉，仁祠侧布金。轮蹄一道过，风雨二山嵚。

密藓苍缘壁，乔松秀出林。村僧不可语，难问祖师心。
僧房疥壁
谢翱（宋代）

松树落钗股，晓行犹见灯。圆亭方井水，老寺少年僧。

涧响夜疑雨，云寒春欲冰。山僮错相认，应道我来曾。
如梦令（水仙用雪堂韵）
姚述尧（宋代）

绰约冰姿无语。高步广寒深处。香露浥檀心，拟到素娥云路。仙去。仙去。莫学朝云暮雨。
次韵曹清父营生坟追和范石湖韵四首
方回（元代）

桑榆未迫尚东隅，诸子盈前返哺乌。
早检青囊营□□，□□丹灶著工夫。
无生话可忘言了，自祭文能信手摸。
□□□年未遑办，一抔□□□良图。
闲写
孙桐生（清代）

疗贫痴欲借榆钱，乞米闲临帖一篇。红雨消残花外劫，黄梁熟透梦中缘。

琴心静似嵇中散，诗味清于沈下贤。拟砍湘江一竿竹，东津归钓缩头鳊。
癸酉岁暮寿春道中五首 其三
刘弇（宋代）

有渡有渡背北城，淩排驾淮吹暮声。邮程未央岂病涉，寄汝一楫推生平。

古来豪士重感概，车下未乏宵衣征。出处任天幸无苦，有如此水吾其行。
独酌谣
马麟（元代）

独酌谣，独酌当中宵。中宵万籁寂，独酌兴歌谣。玉露下金井，银河流素涛。

一酌再酌神思超，安得十洲仙人共倾倒。驾风鞭霆，历览八极同游遨。

鲁戈莫麾斥，羲车莫招摇。便当瓮头醉，笑解黄金貂。

君不见车轮马足长安道，鸡鸣五更天未晓。又不见北邙风雨迹如扫，石驼断碣眠秋草。

天飙泠泠吹我襟，独酌独酌慰我心。流光去人那复得，洗盏自歌还自吟。
雪中偶成
潘良贵（宋代）

飞花看六出，俄出腊中来。
解验人情喜，始知天意回。
夜阑窗愈白，晚冻日难开。
麦熟何时节，饥民正可哀。
西亭暇日书怀十二韵献上相公（亭为衡镇蜀时构）
李夷简（唐代）

胜赏不在远，怃然念玄搜。兹亭有殊致，经始富人侯。

澄澹分沼有，萦回间林丘。荷香夺芳麝，石溜当鸣球。

抚俗来康济，经邦去咨谋。宽明洽时论，惠爱闻甿讴。

代斫岂容易，守成获优游。文翁旧学校，子产昔田畴。

琬琰富佳什，池台想旧游。谁言矜改作，曾是日增修。

宪省忝陪属，岷峨嗣徽猷。提携当有路，勿使滞刀州。
行路难
戴叔伦（唐代）

出门行路难，富贵安可期。淮阴不免恶少辱，

阮生亦作穷途悲。不倒英雄古来有，封侯却属屠沽儿。

长安车马随轻肥，青云宾从纷交驰。白眼向人多意气，

宰牛烹羊如折葵。宴乐宁知白日短，时时醉拥双蛾眉。

扬雄闭门空读书，门前碧草春离离。不如拂衣且归去，

世上浮名徒尔为。
送周仲章都官通判湖州
梅尧臣（宋代）

溪水日霅霅，弁峰日峨峨。
中有水精宫，此名其谓何。
湖水传玉娘，扬光逆常娥。
昔人美清夜，高楼发微歌。
风流百年余，所历才彦多。
我当居其下，醉舞或傞傞。
君行贰郡事，结骑黄金珂。
容仪苦白皙，度桥鸣橐驼。
士女夹道看，秋风吹縠罗。
言是公侯家，大体侬弗过。
问侬底未辨，撑船入芰荷。
应莫劝蚕织，生计非杼梭。
涤愫
郑樵（宋代）

枳棘何榛榛，猿狖不敢下。
芳苓何烨烨，雹霜不敢洒。
骅骝驰曲囏，举足难宽假。
所以古之人，犁锄聊自把。
别弟德本
陈履（明代）

酌酒英州道，临风泪满裾。南还难舍汝，北去重愁予。

祇为微名累，翻令定省疏。季方应念此，晨夕奉兴居。
送柚岑出游俄国，兼寄傅茂原库部陈卿水部二首 其一
缪葆忠（清代）

同持使节出都城，万里风云壮此行。天为书生开异境，帝从郎署起群英。

岛夷慕化争相附，胡马当秋静不鸣。休道远来探胜迹，筹边楼筑朔方平。
西省酴醿架上残雪可爱戏同王元忠席大光赋诗
陈与义（宋代）

酴醿花底当年事，夜雪模糊照酒阑。
北省今朝枝上雪，还揩病眼作花看。
西山仅老失牛求一言於邑数语代书
楼钥（宋代）

一介扣门，尺书在手。
不是长须馈鲤，乃知中夜忘牛。
拽把牵犁，能耕百亩。
披毛戴角，方得五春。
是何西山之饿夫，辄挽桃林之处士。
拽转鼻孔，不解一鸣。
剖破藩篱，已行十里。
莫走沩山旧话，重修雪窦新图。
解若疱丁，恐遭游刃。
邬如谢大，且自暖心。
见角便知，必有伶俐衲子。
幪头径取，更烦明正官司。
夜吟
方回（元代）

昔遇孙真人，授我服气诀。
幼读先子书，亦尝窥秘说。
受持苦不坚，两鬓忽已雪。
谓当屏孥累，兼复断荤血。
千息燕子夜，颜色日腴悦。
奈何堕醉梦，百病暗蟠结。
幽抱谁实知，俗流每见亵。
城市不可居，去去之岩穴。
南浦
宗必经（宋代）

江到南关古渡头，旁分一曲入溪流。
垂杨夹道三千户，绕郭连樯数万舟。
春水绿波芳草渡，秋风明月白苹洲。
滔滔出舍红尘派，一棹中流万顷秋。
厓山吊古
杜渐（明代）

宋主潜踪何处寻，厓云愁色昼阴阴。若非塞北金牌急，未必溟阴玉玺沈。

千古英雄空有泪，一时天地果何心。邦家兴废寻常事，海畔行吟感独深。
留别曾自昭徐圣甫
王邦畿（明代）

天光村鸟鸣，客子动归情。海月终辞夜，山云尚在楹。

殷勤图后会，勉强就前程。珍重同窗友，劳生亦太轻。
佚题 
陈韵兰（清代）

婆娑岁月梦中过，未识天心竟若何。检箧有衣都典酒，到门无凤懒张罗。

自怜书剑飘零甚，坐见闾阎疾苦多。极意望公公不至，临风一叹发长歌。
钱塘行送别签判李太博
郭祥正（宋代）

东南会府唯钱塘，高门双开南斗傍。门前碧瓦十万户，晓色满城烟雨香。

圣祖神宗造区宇，应命最先吴越王。不经兵火二百载，地饶沃衍民康强。

莲花红白西湖芳，南山翠影临沧浪。琼楼宝塔照日月，尘埃不到炎天凉。

画船罗幕尽高卷，白玉美人游冶郎。年年中秋海潮过，万顷银山面前堕。

少年轻命争弄潮，手掣红旗逆潮簸。闻君此行承辟书，伯乐能求汗血驹。

四时风物同吟啸，十郡兵民归卷舒。公闲畜德聊自养，承平功业还吾儒。

况君登朝未四十，慎勿出处穷欢娱。慎勿出处穷欢娱，临渊履冰佩琼琚。
杂咏
黄庚（元代）

天外斜阳犹在树，林间宿鸟已归巢。
黄昏莫把柴门掩，恐有诗人带月敲。
雨中作三首 其一
陆游（宋代）

三日雨频作，昏昏饶睡眠。泥深散酒市，风恶恼灯天。

茅屋松明照，茶铛雪水煎。山家自成趣，抚枕寄悠然。
华清宫感旧
王建（唐代）

尘到朝元边使急，千官夜发六龙回。辇前月照罗衫泪，

马上风吹蜡烛灰。公主妆楼金锁涩，贵妃汤殿玉莲开。

有时云外闻天乐，知是先皇沐浴来。
赵山甫使君为所部七十老叟记颜索赞
周必大（宋代）

元亮无适俗韵，醉中强释形神。
置我青原台上，不劳半道邀迎。
金陵杂兴二百首
苏泂（宋代）

曲曲青溪贯大江，鸳鸯鸂鶒一双双。
元戎开燕时来此，城郭山林意两忘。
秦太虚寄书云想君在毗陵广坐中白眼望青天也因录此语为寄兼简诸君
李之仪（宋代）

白眼望青天，我乃厌多酒。秦郎才语新，高低秀蜀柳。

春风昨夜来，传书自江口。固为愁水光，物物惭我丑。

归程无日多，僧窗不惊帚。投怀二三子，自许口不朽。

笑言忌有累，盏斝来所有。莫问夜如何，为君专一斗。
浪淘沙 次沈丰垣韵
沈谦（清代）

见面不如初。绣带银涂。双鸾截断总成孤。离合从来俱是命，我害卿乎。

烛泪晓窗枯。梦里惊呼。湘山云雨竟荒芜。当日风流天也妒，莫恨情疏。
三奠子 同国器帅良佐仲泽置酒南阳故城
元好问（金朝）

上高城置酒，遥望舂陵。兴与废，两虚名。江山埋玉气，草木动威灵。中原鹿，千年後，尽人争。风云寤寝，鞍马生平。钟鼎上，几书生。军门高密策，田亩卧龙耕。南阳道，西山色，古今情。
寄题王宗卿答春堂
赵汝谠（宋代）

天德不可名，煦濡在三春。母恩不可报，爱慕极终身。

粲粲白华士，筑堂奉其亲。堂前种丛兰，堂后植脩筠。

列卿禁武近，出牧藩条新。起居佩慈训，平谳宣皇仁。

属怀音书遥，曷慰色笑频。驰神越海峤，竦睇彻昏晨。

鼎钟曾足多，滫瀡良未珍。请将蓼莪义，一为君子陈。
归途杂述 其十三
张晋（清代）

昨梦刘简田，促膝喜相聚。容貌觉老苍，风义乃如故。

事君等严兄，岂惟他山助。谆谆以规我，直言不少恕。

别君忽数载，一缄无由布。我行君岂知，胡乃值中路。

梦里我见君，梦醒君何处？未识君梦中，亦曾与我遇。
答李希淳屯田三首
邵雍（宋代）

竹间水际情怀好，月下风前意思多。
洛社过从无事日，非吾数辈更谁何。
题惠众院
刘棐（宋代）

云迷鸟道岭重重，松竹深藏释子宫。
戎马不曾来尔界，太平元在乱山中。
赋月中佳
陈深（宋代）

天上何年种，婆娑碧树幽。
根盘蟾窟古，花落惊峰秋。
只恐冰轮碍，时烦玉斧修。
素娥久延儜，攀折使人愁。
偈颂三十四首
释如净（宋代）

大地平沈，此座高广。
千变万化，无功受赏。
和远老韵二首
吴芾（宋代）

欲访天台帛道猷，梦魂先到石桥头。
个中直待桃花放，始得从师烂漫游。
禁林讌会之什
苏易简（宋代）

雨晴禁署绝纤尘，讌会名贤四海闻。
供职尽居清显地，崇儒同感圣明君。
翩然飞白璇题字，焕若丹青翠琰文。
梓泽笙歌诚外物，兰亭诗酒不同群。
少年已作瀛洲老，他日终栖太华云。
莫怪坐间全不饮，心中和气自醺醺。
生秋诗用元微之生春诗韵 其八
弘历（清代）

何处生秋早，秋生断岸中。柳怀谢女雪，花老鲤鱼风。

暝色苍烟合，湖光返照融。最怜潇洒意，红蓼一丛丛。
思越中旧游寄友
方干（唐代）

甸外山川无越国，依稀只似剑门西。镜中叠浪摇星斗，

城上繁花咽鼓鼙。断臂青猿啼玉笥，成行白鸟下耶溪。

此中曾是同游处，迢递寻君梦不迷。
寄曹南任懒夫
林逋（宋代）

关门却坐忘，一烬隐居香。
午濑怀泉瀑，秋耕负晓冈。
道深玄草在，贫久褐衣荒。
料得心交者，微吟为楚狂。
大堤曲
杨光溥（明代）

春蒲青，春草绿，大堤女儿颜如玉。断肠不管往来人，隔江但唱留春曲。

高髻挽乌鸦，满头都带花。春阳踏遍倦还家。未审何年嫁夫婿，倚窗无语弹琵琶。
寓题
杜牧（唐代）

把酒直须判酩酊，逢花莫惜暂淹留。
假如三万六千日，半是悲哀半是愁。
寄钱太守索竹
黄佐（明代）

采药归来即掩关，故人相馈一开颜。已调滫瀡供皤发，更觅琅玕护碧山。
萍
释可斋（宋代）

盆池本不种青萍，春杪无根也自生。
人道一宵生九叶，不知谁数得分明。
试双井茶
徐得之（宋代）

先生老作宜州鬼，谁与一瓯注深汤。
至今捧看双井碗，犹带是翁书传香。
壶中天（月夕登绘幅堂，与赘房各赋一解）
张枢（元代）

雁横迥碧，渐烟收极浦，渔唱催晚。临水楼台乘醉倚，云引吟情闲远。露脚飞凉，山眉锁暝，玉宇冰奁满。平波不动，桂华底印清浅。

应是琼斧修成，铅霜捣就，舞霓裳曲遍。窈窕西窗谁弄影，红冷芙蓉深苑。赋雪词工，留云歌断，偏惹文箫怨。人归鹤唳，翠帘十二空卷。
拟九颂 其二 通德门
程公许（宋代）

驰余马兮南北，慨永怀兮故国。岂乔木兮吾敬，繄世臣兮取则。

许史兮金张，煜煜兮煌煌。薰天兮富贵，达观兮秕糠。

水有源兮木有本，传不传兮天若吝。彼高密兮崇门，后何称兮子孙。

维指李兮蟠根，光万丈兮斯文。父子兮昆弟，面命兮叮咛。

闯户兮车不停轨，满堂兮烜朱与紫。顾所重兮未然，宁以彼兮易此。

佩礼义兮服诗书，保厥美兮久不渝。百世兮嗣守，张赫奕兮吾闾。

守一经兮范金石，宁郑公兮专通儒。
奉和袭美添渔具五篇。蓑衣
陆龟蒙（唐代）

山前度微雨，不废小涧渔。上有青袯襫，下有新腒疏。

滴沥珠影泫，离披岚彩虚。君看荷制者，不得安吾庐。
龙江八景为康佥宪题 其八 独冈晚照
张宁（明代）

孤绝群山外，斜阳落未沈。馀光迷鸟阵，流彩入枫林。

旷望愁将夕，昏黄思不禁。桑榆景犹好，谁肯惜分阴。
守斋和张倅古岩诗予用韵赋三绝呈守斋
陈鉴之（宋代）

澹泊贤侯似衲僧，功深心地枣梨生。
画堂歌舞聊娱客，客退依然禅榻清。
送崔使君萧山祷雨甘泽遽降
李群玉（唐代）

谢公一拜敬亭祠，五马旋归下散丝。不假土龙呈夭矫，

自然石散起参差。预听禾稼如云语，应有空濛似雾时。

已向为霖报消息，颍川征诏是前期。
水龙吟 凤皇山居旁营生圹，漫赋
杨玉衔（清代）

词仙宜占名山，一坏净土还吾待。灯残酒罄，钟鸣漏歇，川终归海。

生岂无涯，死如有约，例难逃外。况老夫耄矣，咸酸饱饫，纼将绝，骖加骇。

荷锸刘伶留诫。遇青山、何须价买。无分归元，生防痊骨，临时狼狈。

掘为狐狸，窟营兔近，身焉是赖。付啊唯厮守，马塍花事，有蛮春在。
和答魏道辅寄怀十首
黄庭坚（宋代）

生涯共七十，去日良已半。
短长相觖望，面尽酒可断。
大道体甚宽，窘束非达观。
莫问夜如何，醉从鸡号旦。
武昌南湖度夏
丁鹤年（元代）

湖山新雨洗炎埃，万朵青莲镜里开。日暮菱歌动南浦，女郎双桨荡舟来。
君不见
薛逢（唐代）

君不见，马侍中，气吞河朔称英雄；君不见，韦太尉，

二十年前镇蜀地。一朝冥漠归下泉，功业声名两憔悴。

奉诚园里蒿棘生，长兴街南沙路平。当时带砺在何处，

今日子孙无地耕。或闻羁旅甘常调，簿尉文参各天表。

清明纵便天使来，一把纸钱风树杪。碑文半缺碑堂摧，

祁连冢象狐兔开。野花似雪落何处，棠梨树下香风来。

马侍中，韦太尉，盛去衰来片时事。人生倏忽一梦中，

何必深深固权位！
贤者之孝二百四十首·王孙贾
林同（宋代）

为齐臣子者，此日若无闻。
独有王孙贾，能知慰倚门。
刘五明府广湄书来索题汉江行役图
姚燮（清代）

霜华素洁云英蕤，晨旭高挂香檀枝。我方曝背坐檀下，刘侯寄书来索诗。

刘侯吏隐越东县，兰芎苕苕碧山茜。过江风涩打银霰，桂底初灯记初见。

示我壁上行役图，天门水绿荆门芜。庾公文采一时尽，大江明月千秋孤。

蘋花吹满郎官柳，细雨横箫出樊口。奇士不逢祢正平，潮咽黄军石如斗。

斯时刘侯怀古深，船头拄颊看雁沈。雁飞不过茱萸峡，春老难为鹦鹉吟。

鹦鹉无情草凄碧，不媚斜阳媚行客。乍有苍烟鄂渚横，颇思花酒宜城夕。

十年奔走疲一官，壮游得此良足欢。吐其意境系之画，画境能工画意难。

矧我未行汉沔道，那有奇诗为君造？恨不共挽三澨流，一洗乾坤色枯槁。

海天万里无寒霾，轻鞍短剑侯傥来。千丈龙潭与濯足，三山琪树当照杯。

作诗题画与君约，穷士荒庐有嵩雒。须知踏浪掣青鲸，抵似登楼忆黄鹤。
三月十六日送凤俄大嫂之盛京
那逊兰保（清代）

一曲骊歌百感生，夕阳流水送君行。临歧莫作伤心语，纵有关山不隔情。
杨柳城
吴本泰（明代）

曳雨拖烟曲涧隈，宛如百雉护香台。
东风忽漫分开绿，却放青山入户来。
强幼安用余与曾同季唱酬韵作二章见寄谨用韵为谢 其二
周紫芝（宋代）

花落青墩寺，谁从作好春。锦囊题句近，旧旆得州新。

老手摧强敌，馀风睦四邻。他年数循吏，神爵有斯人。
送胡器美
张泰（明代）

立马燕台暮，长歌一送君。高枫明夕照，远雁没寒云。

赠别那无剑，论交自有文。骅骝宁久屈，千里会空群。
春光好（一名愁倚栏令）
和凝（五代）

纱窗暖，画屏闲，亸云鬟。睡起四肢无力，半春间¤

肢指剪裁罗胜，金盘点缀酥山。窥宋深心无限事，小眉弯。

蘋叶软，杏花明，画船轻。双浴鸳鸯出绿汀，棹歌声¤

春水无风无浪，春天半雨半晴。红粉相随南浦晚，几含情。
临终诗
明秀（明代）

一夜小床前，灯花雨中结。我欲照浮生，一笑浮生灭。
次韵表叔贾元范见寄二首 其二
王十朋（宋代）

记得公归自汴京，瞭然目为小生青。行能致远由推毂，到即成渠荷建瓴。

松柏岁寒知节操，芝兰室迩化芬馨。白圭三复成陈迹，感德伤怀涕泗零。
次曾子固韵
楼钥（宋代）

惊见银河空外翻，奔湍千丈有余寒。
下流不用长劳望，只向悬崖顶上看。
冬孟驾出亲享太庙连日雨是朝大霁都人云凡四次如此矣 其一
王迈（宋代）

玉宇曈眬晓，琼京略绰寒。紫衣千骑从，黄伞万人看。

日景新开霁，天颜剩有欢。驾回春满殿，圣母喜加餐。
别妻家
孟郊（唐代）

芙蓉湿晓露，秋别南浦中。鸳鸯卷新赠，遥恋东床空。

碧水不息浪，清溪易生风。参差坐成阻，飘飖去无穷。

孤云目虽断，明月心相通。私情讵销铄，积芳在春丛。
曹中丞以新诗见遗雪中书此简答
宋登春（明代）

冻雀飞还去，空房秪欲眠。高云断楚塞，大雪满江天。

竹叶春仍绿，梅花寒可怜。归来曹执法，峕寄短长篇。
新移蜜檀柑金橘皆已结实日供清趣
吴与弼（明代）

蜜柑二颗逢时雨，金橘盈枝更可人。借问山家那有此，新年分得下窑春。
衣服
张湄（清代）

乌衣渐易裸人风，尺布为裈犊鼻同。可但鹿胎花簇簇，达戈纹锦手裁工。
夜会洪方叔
强至（宋代）

别杯曾破菊花期，今夕相逢菊又衰。
宦路经年能会合，人生何处免参差。
渐惊老态侵常日，犹喜交情似旧时。
一笑形骸俱自失，三更星斗席边移。
句
谌祜（宋代）

陶写有时欣律熟，去年无著证炉芬。
相次寻举客寄住人（一作再经三叟居）
周贺（唐代）

停桡因旧识，白发向波涛。以我往来倦，知君耕稼劳。

渚田临舍尽，坂路出檐高。游者还南去，终期伴尔曹。
西窗
陆游（宋代）

西窗偏受夕阳明，好事能来慰此情。
看画客无寒具手，论书僧此折钗评。
姜宜山茗留闲啜，豉下湖蓴喜共烹。
酒炙朱门非我事，诸君小住听松声。
大风
陆游（宋代）

初闻澒洞怒涛翻，徐听骖驔战马奔。
纸帐蒲团坐清夜，恍如身在若耶村。
次韵严巨孟
郑侠（宋代）

侠也荒唐学，文章愧古风。
谁将覆醯醢，子谓近蜺虹。
去圣虽云远，微言信可宗。
期君振颓敝，谟典嗣前功。
送汪鹤舟之华亭
龚璛（元代）

仙人之远游，跨鹤以为舟。闲与白云侣，俯观沧海流。

翩然万里小，大抵此生浮。后夜华亭唳，寥寥天九秋。
辇下寓题
黄滔（唐代）

对酒何曾醉，寻僧未觉闲。无人不惆怅，终日见南山。
哭亡友李公达
郭祥正（宋代）

忽得凶音泪不收，可怜英气陨荒幽。天垂北斗夜台静，虎啸西风坟树愁。

学道未行尝自信，高名虽在复何求。谩携一榼招魂酒，独对修江想献酬。
昭君图
柴随亨（宋代）

红颜虽命薄，犹是汉宫人。
一上玉关道，天涯沦落身。
题秋江小画
童冀（明代）

两岸青山宿雨收，西风木落洞庭秋。若为得似游鱼乐，只恐烟波有钓舟。
瑞鹤仙·溥天氛祲廓
侯置（宋代）

溥天氛祲廓。看庆绵鸿祚，勋昭麟阁。蕃宣换符钥。占西南襟带，麟□油幕。湘流绕郭。蔼一城、和气雾薄。听嘈嘈、比屋欢声，共说吏闲民乐。遥想芗霏凫暖，翠拥屏深，晓风传乐。琼腴缓酌。花阴淡，柳丝弱。任松凋鹤瘦，莲敧龟老，丹颊常如旧渥。趁天申、去押西班，奉觞御幄。
棠山携酒过荒馆
杨慎（明代）

天灯收后近花朝，为喜新晴物色饶。其柰鬓丝偏种种，无端心色正摇摇。

望中云树三层堡，梦里烟霞万里桥。独有宪台东道主，酒柸棋局慰萧条。
次韵王荆公题西太乙宫壁二首
黄庭坚（宋代）

风急啼乌未了，雨来战蚁方酣。
真是真非安在，人间北看成南。
柏容种菊盛开招赏
郑珍（清代）

君之种菊用何法，几日化为璎珞云。能令我来坐花下，意静不珞一点尘。

当窗几枝更佳绝，布置妙与懒意亲。隐几自足如宵晨。

蛙黎叹晚何用好，此老屈强老不驯。群看神气淡如此，不知有秋何论春。

却恨与梅不相见，异时独立长悲辛。回头一笑百感失，梅花突出苍江滨。

金支铁干各心照，共识百鍊冰霜身。又怪梅花底入室，乃是坡老笔夺真。

坡老画梅寄真气，菊中岂无渊明魂。花香墨影混濛际，想见二老同清尊。

评诗要到清净境，绮语不许污秋痕。卷舌宁令被花恼，无使两公生笑瞋。
白燕限先庚韵
唐景崧（清代）

梨花院落柳花天，形影分明瘦可怜。金屋去来留本色，白头羁旅负华年。

秋霜楼上佳人泪，璧月宫中狎客笺。何处素心寻旧侣，徘徊王谢画堂前。
冬日微雨集逍遥楼看颜鲁公碑二首 其一
邓云霄（明代）

百雉雄城象郡开，凭高吊古共徘徊。烟深八桂迷秦树，草暗三江失汉台。

庄叟逍遥空说海，颜碑剥落半藏苔。停杯一话兴亡事，风雨沉沉暮角哀。
蒲中次韵提举赵正之秦亭唱和五首 其二
赵鼎（宋代）

丁丁谷声响，泛泛棹歌来。净港时吹浪，中流或起埃。

亦知从地出，几若凿山开。帝室须梁栋，斯功当念哉。
鹧鸪天（席上赏牡丹用景裴韵）
洪适（宋代）

莫问甘醪浊与清。试将一酌破愁城。海棠过后荼コ发，堪叹人间不再生。

心已老，眼重明。嫣然国色带朝酲。耳边听得兰亭曲，一咏流觞已有名。
答洞阳居士糜监丞
释智愚（宋代）

冷冰冰地洞阳春，橐签乾坤万物新。
抛下葛藤提不起，不知缠缚几多人。
九日怨十章 其十
程敏政（明代）

遍插茱萸少一人，苍苔白石已成尘。人生在世长如客，更结来生未了因。
新拟北郭园八景 其七 曲槛看花
郑用锡（清代）

新筑辟蒿莱，名花倚槛栽。迎年长有菊，羯鼓不须催。
晚秋雨后独步十里桥亭
牛焘（清代）

林塘雨过睡醒才，十里桥边独往回。涧隐残虹斜日暗，云移远岫翠屏开。

沿溪水落声犹壮，高树风凉叶渐摧。应为客心增感慨，秋声不见雁鸿来。
思母
与恭（元代）

霜殒芦花泪湿衣，白头无复倚柴扉。
去年五月黄梅雨，曾典袈裟籴米归。
竹枝 其二 东粤竹枝词
王士祯（清代）

沉香浦上花如雪，玉镜台边人似霞。醉下兰舟驮细马，不知今夜宿谁家。
赠李支使
方干（唐代）

药成平地是寥天，三十人中最少年。白雪振声来辇下，

青云开路到床前。公卿位近应翘足，荀宋才微可拍肩。

一等孔门为弟子，愚儒独自赋归田。
夜泊 其二
杨岱（清代）

拍堤春水四无涯，吹笛楼中起暮鸦。旧寺僧残江树尽，空留残月老芦花。
上清乐 其八
赵佶（宋代）

佳气青葱覆紫空，青精羽驾命元童。

逆风浩荡三千里，七返香烟处处通。
饮赴解试士友二首 其一
李昴英（宋代）

座满挺时髦，经明亦富豪。几年勤用志，三日健挥毫。

笑取刀牛角，相逢酒蟹螯。有名还有分，秋鹗碧云高。
句
薛纯（宋代）

郡阁讼稀秋正爽，伫携书剑一相过。
送张养正
张嵲（宋代）

脱巾造朝市，委辔即田庐。
虽云怀素尚，出处亦自如。
吾宗信端谅，宪宪为世儒。
顷以才令选，来司中秘书。
光荣耀士林，侧伫翔天衢。
一朝拂衣去，意与张邴俱。
出饯北郭门，踟蹰立路隅。
雨余夏郊绿，时觉晴云驱。
专城秩匪卑，还家意复舒。
谁云离念恶，兹行翻足娱。
徒伤万里客，送别在三吴。
一落索·腊後东风微透
佚名（宋代）

腊後东风微透。越梅时候。一枝芳信到江南，来报先春秀。宿醉频拈轻嗅。堪醒残酒。笛声容易莫相催，留待纤纤手。
梅
丘葵（宋代）

历尽风霜不受埃，始知渠是岁寒材。
孤芳独洁无由俗，百卉争娇隶敢开。
江驿倾欹留月伴，雪山凝沍带春来。
樗翁忘了桂花白，误道柴桑不咏梅。
劭农翠山赋唐律二首
吴潜（宋代）

小队旌旗上翠岩，松风十里锁禅关。
水深水浅高低涧，春淡春浓远近山。
乡思猛随苍鸟去，客心暂与白云闲。
天公已是多情杀，特把淋头雨放悭。
渔具诗。qF（吴人今谓之丛）
陆龟蒙（唐代）

斩木置水中，枝条互相蔽。寒鱼遂家此，自以为生计。

春冰忽融冶，尽取无遗裔。所托成祸机，临川一凝睇。
纨扇
连文凤（宋代）

露冷飘零半幅纨，伤心不见女乘鸾。
歌残春院桃花暖，愁杀秋庭木叶寒。
满地飞尘何处避，旧时明月向谁看。
应思曾在君怀裹，一点恩情欲忘难。
寄怀江西栖公
齐己（唐代）

龙沙为别日，庐阜得书年。不见来香社，相思绕白莲。

江僧归海寺，楚路接吴烟。老病何堪说，扶羸寄此篇。
山居十首 其一
明本（元代）

胸中何爱复何憎，自愧人前百不能。旋拾断云修破衲，高攀危磴阁枯藤。

千峰环绕半间屋，万境空閒一个僧。除此现成公案外，且无佛法继传灯。
出汜水关
刘攽（宋代）

洛河严鼓夜方中，上马西郊满面风。照野月华铺水白，转山银烛列星红。

视祠太一观爟火，从猎长杨赋射熊。壮观已随陵谷变，龙旌摇飏倚秋空。
留石堂诗为严秋野郡守 其四
陈邦彦（明代）

九曜崚嶒傍粤台，仙羊五色未蒿莱。南中自古多奇绩，鼎足还应待后来。
寄赵子昂济南
戴表元（宋代）

济南官府最风流，闻是山东第一州。
户版自多无讼狱，儒冠相应有宾游。
秋风鱼酒黄梁市，夜月笙歌画舫舟。
行乐使群诗笔俊，一篇肯寄剡溪头。
冬夜尧勋过访值雷雨大作
佘翔（明代）

岁寒风雨夜，兴似剡溪船。雷震嘉平月，星缠己夘年。

酒人吾独老，词客尔堪怜。剪烛弹棋罢，联床一醉眠。
送行子礼漕湖南
张嵲（宋代）

为郎端有望，漕务复需能。
湖外频无岁，汉傍连有兴。
足兵先一饱，化俗迟三登。
时到湘西寺，高台得暂凭。
次韵酬德符湖上春色
邹浩（宋代）

乘风曾到水晶宫，春色椎轮日力中。几处梅花傲残雪，不随桃李事轻红。
赠日者
王质（宋代）

自堕胞胎里，难逃造化中。一毫皆有数，三昧即无穷。

消息深深见，机缄了了通。君能希八九，亦足问元功。
相和六引 其一 宫引
萧子云（南北朝）

宅中为君。声之始。气和而应。律生子。四宫既作。阴阳理。
杜鹃花
成彦雄（宋代）

杜鹃花与鸟，怨艳两何赊。疑是口中血，滴成枝上花。

一声寒食夜，数朵野僧家。谢豹出不出，日迟迟又斜。
偶作二首 其二
白居易（唐代）

日出起盥栉，振衣入道场。寂然无他念，但对一炉香。

日高始就食，食亦非膏粱。精粗随所有，亦足饱充肠。

日午脱巾簪，燕息窗下床。清风飒然至，卧可致羲皇。

日西引杖屦，散步游林塘。或饮茶一盏，或吟诗一章。

日入多不食，有时唯命觞。何以送闲夜，一曲秋霓裳。

一日分五时，作息率有常。自喜老后健，不嫌闲中忙。

是非一以贯，身世交相忘。若问此何许，此是无何乡。
寄舍弟忠原臣二首 其二
谢肃（明代）

读书也自硕为官，不道驱车值路难。今日时清身拓落，何人喜极涕汍澜。

未从玄圃安丹鼎，终倚扶桑把钓竿。兰岳夜来秋雨急，松云深护鹤巢寒。
采桑子 丁已寒食
陈嘉（清代）

饧箫声里逢寒食，花映重帘。柳插高檐。芳草萋萋绿似烟。

踏青怕上西湖路，莺语堤边。鹃泣山前。麦饭家家扫墓田。
【双调】折桂令_鹤骨笛洗闲
王举之（元代）

鹤骨笛
洗闲愁一曲桓伊，琼管高闲，锦字精奇。松露玲珑，高魂缥缈，夜气依微。九皋梦声中唤起，一天霜月下惊飞。妙趣谁知？零落秋云，污我仙衣。
虎顶杯
宴穹庐月暗西村，剑舞青蛇，角奏黄昏。玛瑙盘呈，琼瑶液暖，狐兔愁闻。猩血冷犹凝旧痕,玉纤寒似怯英魂。豪士云屯，一曲琵琶，少个昭君。
羊羔酒
杜康亡肘后遗方，自堕甘泉，紫府仙浆。味胜醍醐，醲欺琥珀，价重西凉。凝碎玉金怀泛香，点浮酥凤盏熔光。锦帐高张，党氏风流，低唱新腔。
虾须帘
隔花阴轻护朱门，水影藏娇，海气笼春。月晃纤波，风摇细浪，迹远凡尘。翡翠亭低垂燕嗔，水精寒深秘龙珍。云雨难亲，咫尺天涯，别是乾坤。
闺怨
叹窗前干鹊无灵，殢定代梢，诉尽春情。风枕慵抬，鸳衾倦理，鸾鉴空明。唤上玉休开翠屏，减香肌羞见金莺。欲睡难成，待寄谁凭，何处卿卿？
蹭胡存善
问蛤蜊风致何如？秀出乾坤，功在诗书。云叶轻盈，灵华纤腻，人物清癯。采燕赵天然丽语，拾姚卢肘后明珠。绝妙功大，家住西湖，名括东都。
读史有感
北邙山多少英雉，青史南柯，白骨西风！八阵图成，《六韬》书在，百战尘空。辅汉室功成卧龙，钓磻溪兆入飞熊。世事秋蓬，惟有鱼樵，跳出樊笼。
三茅山行
紫芝香石室清幽，不老乾坤，自在春秋。古桂寒香，枯梅瘦影，曲涧清流、飞膏雨龙归洞口，弄晴云鹤舞山头。小小瀛洲，翠户金扃，玉宇琼楼。
七夕
鹊桥横低蘸银河，鸾帐飞香，风辇凌波。两意绸缪，一宵恩爱，万古蹉跎。剖犬牙瓜分玉果，吐蛛丝巧在银盒。良夜无多，今夜欢娱，明夜如何？
二乔观书图
玉肌肤纨扇风流，一榻春情，两国仇雠。机密胸中，姻缘梦里，往事眉头。铜雀台烟愁绿柳，石头城月冷荒沟。巧计深谋，妙策良筹。睡煞东吴，恋煞南州。
送友赴都
簿书中暂驻行车，白也无敌，赤尔何如？万法依公，片言折狱。千里携书，赋温润荆山进玉，吐宫商合浦还珠。天口口口，口口口口，口口口口。
怀钱塘
记湖山堂上春行：花港观鱼，柳巷闻莺。一派湖光，四围山色，九里松声。五花马金鞭弄影，七步才锦字传情。写人丹青，雨醉云醒，柳暗花明。
春暮
点纱窗翠簇残红，归路悠悠，情思匆匆。怕启朱扉，情拈翠靥，倦地香绒。榆钱小难酬化工，柳丝长不系东风。减尽芳容，翠草蒙茸，绿树玲珑。
访道士不遇
鹤飞踏破秋阴，经尽《南华》，月落西岑。炼汞为银，炊烟煮石，点铁成金。芦花被藤床竹枕，芰荷衣梅杖桐琴。凤舞鸾吟．尔不知音，谁是知音？
祝英台近 徐藕香夫人
赵芬（清代）

晓窗前，风幔底，妆罢对图史。小擘鸾笺，薇墨彩毫试。

怜它缕雪思清，剥蕉心细，浑减了、两峰眉翠。振仙袂。

吟魂飞去瑶台，化作断云坠。欲遣悲怀，开箧已沾泪。

怕看锦句愁多，银钩腕怯，小印尚钤红字。
再次韵答许节推二首
陈造（宋代）

起依筇竹似桴浮，改就新词却自讴，
囊锦斩关聊袖手，酒兵推户且扶头。
东风已拆红踯躅，碧树更啼黄栗留。
醒醉醉醒殊未沫，不应通守羡通侯。
寿阳曲·别朱帘秀
卢挚（元代）

才欢悦，早间别，痛煞煞好难割舍。画船儿载将春去也，空留下半江明月。
点绛唇
晏几道（宋代）

妆席相逢，旋匀红泪歌金缕。意中曾许。欲共吹花去。

长爱荷香，柳色殷桥路。留人住。淡烟微雨。好个双栖处。
题升仙桥
李石（宋代）

茂陵读赋喜虚无，不是题桥便丈夫。
漫说归乡夸驷马，了曾涤器对当垆。
支颐
葛起耕（宋代）

气数推移有盛衰，老观此理独支颐。
阅人云木能千载，过眼风花只片时。
名利场中棋变幻，是非窠里浪倾危。
到头输与山中叟，乐在耕锄别不知。
不浮弟摄兴国守书趣其归
高斯得（宋代）

自君摄富川，政声达王畿。
乡邦大夫士，相率联书驰。
欲控江州督，版授俾真为。
群来质於予，予则力止之。
父兄本化论，彼反疑为私。
诸公怅然去，未免方轮嗤。
日者召书来，自言摄承期。
驽马恋短豆，或者能无讥。
累牍上尚书，愿赵新侯来。
白头分趋幕，不敢求旌麾。
开书喜见面，与我同肝脾。
高安别未久，德进兄嗟咨，
我今亦复然，坡颍真吾师。
虽无逍遥堂，迟君同赋诗。
已扫安乐窝，扁舟早来归。
和剡宰二首
曾协（宋代）

点数诗流一唯阿，胸中星斗想森罗。
新篇莫浪传红粉，堪与朱弦荐咏歌。
赏花至湖上
陆游（宋代）

吾国名花天下稀，园林尽日敞朱扉。
蝶穿密叶常相失，蜂恋繁香不记归。
欲过每愁风荡漾，半开却要雨霏微。
良辰乐事真当勉，莫遣匆匆一片飞。
春日（一作初春）
王绩（唐代）

前旦出园游，林华都未有。今朝下堂来，池冰开已久。

雪被南轩梅，风催北庭柳。遥呼灶前妾，却报机中妇。

年光恰恰来，满瓮营春酒。
将之湖州戏赠莘老
苏轼（宋代）

余杭自是山水窟，仄闻吴兴更清绝。
湖中桔林新著霜，溪上苕花正浮雪。
顾渚茶牙白于齿，梅溪木瓜红胜颊。
吴儿鲙缕薄欲飞，未去先说馋涎垂。
亦知谢公到郡久，应怪杜牧寻春迟。
鬓丝只好封禅榻，湖亭不用张水嬉。
再葺双硙
韩琦（宋代）

昔嗟官曲岁劳民，尝引新渠激硙轮。若念经营存爱利，肯从隳朽贵因循。

轩楹遇葺知还旧，花木欣来似见春。已作州人游观地，即期同俗乐芳辰。
刘伯诚见惠仆所作中山杂咏石刻
宋祁（宋代）

衣冠昔奔波，晋社亦中徙。
水府拥宫阙，六姓传剑玺。
名卿入理窟，黔首多兵死。
真人划墉障，六合如平砥。
三山屹不化，城郭无形似。
冥冥桑麻村，残锋出耘耔。
前朝绝遗老，故事稽野史。
我顷为中山，蠲租案田水。
刳木枕波涛，龙刀伐荆杞。
丛祠及荒垅，幽处无不履。
车停客登席，酒尽诗在纸。
游深造遐邃，语苦出奇诡。
投囊凡几时，蓬尘失料理。
刘侯见之笑，谓此那可毁。
濡毫请挥灑，买石亲镌纪。
嗟予政理疏，无德行畏壘。
编民愿尸祝，有愧庚桑子。
惟兹楚客谣，可以传下里。
何时见椎击，断仆清江尾。
黄杨林诗
李廌（宋代）

黄杨性坚贞，枝叶亦刚愿。
三十六旬久，增生但方寸。
今何成修林，左右映烟蔓。
良材岂一二，所期先愈钝。
庆金枝
佚名（宋代）

新春入旧年，绽梅萼、一枝先。陇头人待信音传。算楚岸、未香残。小枕风雪凭栏干。下帘幕、护轻寒。年华永占入芳筵。付尊前、渐成欢。
疏懒一首
苏籀（宋代）

省寺周行占姓名，老耽摄养道几成。
生缘琐悄同瓮算，居处閒静惟瓶笙。
求己洗心祛习气，知非穷理勇移更。
鸿生彦士乖游好，道秩禅流谐此情。
过范子宣得山字
黎民表（明代）

解鞍寻竹下，逸客况同攀。一榻成云卧，双轮对雪山。

笼鹅方点翰，贳酒且开关。城市逃名得，扁舟未羡閒。
上谷秋日杂书四首 其三
程可中（明代）

烟火依微带近郛，鸡鸣驿路入平芜。挽飞百道征军饩，市榷千缗算贾胡。

天寿蟠龙山竞拱，桑乾饮马水堪枯。秋来节钺提封内，除却椎牛一事无。
淳熙十六年皇后册宝十三首
佚名（隋代）

帝有承命，稟于亲慈。
后德克承，拜而受之。
人伦既正，王化是基。
亿载万年，永祚坤载。
新柳
赵宗猷（清代）

满眼春光上柳枝，风梳月印弄新姿。东皇欲织春如锦，不待花成早制丝。
蓦山溪（甲辰生日）
张纲（宋代）

小窗开宴，草草杯盘具。欢喜走儿童，庆生朝、一年一度。风光好处，恰是小春时，香泛泛，酒醺醺，一曲歌金缕。

吾今已醉，解作醒时语。千里念重亲，望家山、云天尽处。深深发愿，只愿早休官，居颜巷，戏莱衣，岁岁长欢聚。
薛蓝田
释居简（宋代）

蓝田新续记，莲幕又登贤。次迟初潜地，荣如利见年。

熊飞占吉梦，綵侍未华颠。天予先成佛，无庸缓著鞭。
黑漆弩
王恽（元代）

休官彭泽居闲久。纵清苦、爱吾子能守。幸年来、所事消磨，只有苦吟甘酒。

平生道在初心，富贵浮云何有。恐此身、未许投闲，又待看、凤麟飞走。
送王司马秩满西归
刘长卿（唐代）

汉主何时放逐臣，江边几度送归人。

同官岁岁先辞满，唯有青山伴老身。
阅古阁
孙觌（宋代）

劝君慎莫学为儒，令君甑釜生虫鱼。啼饥号寒祇四壁，拄腹撑肠谩五车。

邓侯种德如种木，千金买书书满屋。缥缈玉京十二楼，纵横牙签三万轴。

鄱阳太守笔如椽，雄文大字青瑶镌。千载风流追岘首，名字永与羊公传。
观修处士画桃花图歌
裴谐（唐代）

一从天宝王维死，于今始遇修夫子。能向鲛绡四幅中，

丹青暗与春争工。勾芒若见应羞杀，晕绿匀红渐分别。

堪怜彩笔似东风，一朵一枝随手发。燕支乍湿如含露，

引得娇莺痴不去。多少游蜂尽日飞，看遍花心求入处。

工夫妙丽实奇绝，似对韶光好时节。偏宜留著待深冬，

铺向楼前殛霜雪。
适南亭
华镇（宋代）

子真埋照地，千载委榛莽。知音久未会，遗踪寂谁赏。

华堂始基搆，皂盖日来往。高风邈已远，兹焉竞长想。
宫词 其五十六
赵佶（宋代）

鸡鸣警戒务相成，奉道忘私燕享宁。规矩忽施惟自化，铅妆不饰为看经。
秋过琴台怀古
张方平（宋代）

周道积衰礼义坏，夫子咏歌沂泗滨。宓君不齐宰单父，独推深诚仁此民。

弹琴燕坐澹无事，人不忍欺风化淳。流光逝水二千年，我税征鞍来盘桓。

满屋清风气象古，绕台宿楚霜华寒。缅怀德音竟谁嗣，挥酒洒空独长叹。

安得长官尽恺悌，编氓父子聊相欢。
为孙同签瓒题赵子昂马
方回（元代）

画马当年李伯时，长怀鲁直子瞻诗。
朝廷□道人才盛，元佑风流再见之。
代上陈给事二首
林亦之（宋代）

云锦轩楹兰玉阶，暂从仙仗下蓬莱。
良辰歌馆声声起，明月妆楼夜夜开。
天上李藩批敕手，蜀中严武总戎才。
可教问舍悠然去，即下红泥促召回。
秋声
黄庚（元代）

庭外梧桐叶叶风，楼头过雁砌边蛩。
隔窗砧杵敲残月，唤起乡愁归兴浓。
送晁怀州学士
韩维（宋代）

退传清门世有才，使君嘉誉蔼中台。
未甘文墨工雕篆，聊取圭符试剸裁。
垄上劝耕春晼晚，山前闻笛月徘徊。
明朝建隼临长道，回首仙庐拂斗魁。
古钗叹
吴炳（元代）

何年美人宝钗失，深井沈泥污玓瓅。一朝拾得再揩磨，三回五回看叹息。

双鸾匹凤两股匀，终然污色难为新。当时光莹照头上，有似桃李摇青春。

今人不识古仪状，宝钗虽好非时样。为君插罢拥髻悲，物无贵贱皆随时。
海云回，按骁骑于城北原，时有吐番出没大渡
范成大（宋代）

古道风沙卷夕霏，小江烟浪皱春漪。
天于麦垄犹悭雪，人向梅梢大欠诗。
顿辔青骊飞脱兔，离弦白羽啸寒鸱。
牙门列校俱剽锐，檄与河边秃发知。
春雨寒甚作长句
陈造（宋代）

白龙天飞宜莫测，吴侬解数归消息。
年年青帝发生时，似妒园林春动色。
西山龙母诞弥月，归觐亲颜供子职。
寿觞琼醴俗共传，玉鳞素鬐谁所觌。
酸风鼓寒苦雾塞，行人缩头俗僵立。
蛟鼍冻蛰大水拔，更问娇红并眉白。
闭门三夜淙檐雨，起视溪流高数尺。
去年夏秋走祈萦，云电收藏日血赤。
农家倚锄望眼穿，白汗呀流地龟拆。
天可问，曷不遣，
两龙此时会生日。
偈颂三十六首 其十六
释如珙（宋代）

拈槌竖拂，好肉剜疮。举今举古，开眼尿床。
十八盘
吴泰来（清代）

苍崖破天根，壁立生万象。丹梯垂铁锁，猿鸟不敢傍。

天阙郁嵯峨，风云日摩荡。仰穿但壁削，俯视惊漭瀁。

孤松倒千寻，夭矫忽奔放。飞泉劈阴崖，石角皆怒向。

凌虚步弥局，造极神乃王。冥思真宰理，雕镂穷异状。

遐哉七十君，灵迹空想像。云亭尚崔嵬，简册应沦丧。

吾将采琼蕤，高卧观叠嶂。
形影神诗三首 其一 形赠影
释函是（明代）

天地岂不仁，万物为刍狗。斯人岂不仁，大患随其后。

我本奉周岂，尔复劳相守。父母未生时，太虚谁为偶。

忽然成百骸，我有尔亦有。动静虽不离，泯灭岂当久。

曾念世间人，名利空狂走。纵使长逸媮，毕竟将安取。

羡尔能无心，我亦恒抖擞。归尽宁异今，且共乐南亩。
寿万同吾锦衣六十初度
董其昌（明代）

凌烟勋业故嶙峋，乔木千寻重世臣。圯上开山传遁甲，秋中初月庆生申。

时将祖砚陈东序，重典亲兵扈北辰。若向揽揆论盛事，丹台兼可画麒麟。
送仲至罢归
韩淲（宋代）

才得公来又见归，浙江瀰眇越山微。岸花汀草依然是，官柳宫槐顿尔非。

朝路往还从旧少，诗家识赏至今稀。西兴渡口斜晖里，尽好风帆桨棹飞。
寄王百谷
传慧（明代）

惠山泉水虎丘茶，相去柴门路不赊。
经岁故人书断绝，夕阳林外即天涯。
浮萍诗
冯元兴（魏晋）

有草生碧池，无根绿水上。脆弱恶风波，危微苦惊浪。
园中雪夜二首
张镃（宋代）

箫鼓喧阗乐夜堂，宝灯初试杂花光。
欲知富贵天然处，尽把园林脑子装。
太令人轩氏挽词 其二
楼钥（宋代）

旧说苏无著，夫人亦正宗。毒蛇横在路，栗棘更无踪。

萧散超尘界，扶持礼绀容。觉庵谁嗣法，别去德云峰。
书事七首
时少章（宋代）

诸将纷然各自雄，面前全隔马牛风。
尚衣已办通天带，何日临门送晋公。
宜兴西北郭先彦升公钓台遗迹
任锡汾（清代）

文章江左溯萧梁，负郭长流五马芳。虾虎旧城曾保障，蛟龙潜迹此贤良。

遗徽远接袁公社，余荫遥攀召伯棠。终是南洲风俗美，永留故址历沧桑。
病目作近体诗五首
晁说之（宋代）

江头未省逢春事，风雨朝朝夜夜深。
皎洁一生余白发，辛勤百计只丹心。
不疑郑默世能怨，敢恨虞翻论所侵。
明日逢人添俛首，会催归兴到山林。
自巴河至蕲阳口道中得二诗示仲达与秬同赋
张耒（宋代）

落月娟娟堕半环，呕哑鸣橹转荒湾。
东南地缺天连水，春夏风荒浪卷山。
旅食每愁村市散，近秋已觉暑衣单。
自惭老病心儿女，三日离家已念还。
和杨侍郎
吴融（唐代）

目极家山远，身拘禁苑深。烟霄惭暮齿，麋鹿愧初心。
送包使君入朝除左曹郎二首
戴复古（宋代）

宏斋儒者政，赏罚自宜民。
世欲无公论，天知有正人。
侧身观宇宙，平步履星辰。
试把安危事，从头问化钧。
平原村
王图炳（清代）

年少惊传入洛名，云津龙跃是平生。八王兵甲无臣主，两晋文章有弟兄。

晚节不堪愁鹤唳，旧交闻已赋莼羹。春蒲细柳平原路，长使行人泪满缨。
方石惠猫忽被踏以死悼而赋之
李东阳（明代）

悬灯直庐夜，见此狸奴群。主人爱狸甚，指点向客云。

西邻乞狸爱，乳孳当深春。我本无长物，但令守典坟。

客意不忍夺，念为主所珍。主人忽南徙，书担愁纷纭。

居然弃其馀，一尾幸见分。人苦不知足，既得择愈勤。

色纯足贵屈，此法旧所因。携归雪照眼，儿女争欢欣。

先防老狸欺，更避恶犬狺。丁宁戒婢仆，为我谨朝曛。

宁知不旋踵，步履生艰屯。苍黄不能救，吊叹若有闻。

孰谓方寸灵，不如趾在麟。嗟嗟放麑子，此意实近真。

吾方为鼠厄，誓欲策狸勋。贪功信多悔，纵暴亦非仁。

彼鼠固无恙，尔狸竟委身。悲哉勿复弃，葬之我竹根。

竹非利汝死，庶免乌鸢邻。犹感赠狸意，赋诗谢主人。